CELEX: 32020R0436
Language: et
Date: 2020-03-24 00:00:00
Title: Komisjoni määrus (EL) 2020/436, 24. märts 2020, millega muudetakse määrust (EÜ) nr 906/2009 seoses selle kohaldamisajaga (EMPs kohaldatav tekst)

25.3.2020   
               
               
                  ET
               
               
                  Euroopa Liidu Teataja
               
               
                  L 90/1
               
            
         KOMISJONI MÄÄRUS (EL) 2020/436,
         24. märts 2020,
         millega muudetakse määrust (EÜ) nr 906/2009 seoses selle kohaldamisajaga
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 26. veebruari 2009. aasta määrust (EÜ) nr 246/2009 asutamislepingu artikli 81 lõike 3 kohaldamise kohta liinilaevandusettevõtjate teatavat liiki kokkulepete, otsuste ja kooskõlastatud tegevuste suhtes (konsortsiumid), (1) eriti selle artiklit 1,
         olles konsulteerinud konkurentsi piiravat tegevust ja turgu valitsevat seisundit käsitleva nõuandekomiteega
         ning arvestades järgmist:
         
                     (1)
                  
                  
                     Komisjoni määrusega (EÜ) nr 906/2009 (2) tehakse liinilaevanduskonsortsiumidele aluslepingu artikli 101 lõikes 1 sätestatud keelust grupierand eeldusel, et teatavad tingimused on täidetud. Seda määrust kohaldatakse 25. aprillini 2020.
                  
               
                     (2)
                  
                  
                     Komisjon on pärast avaliku konsultatsiooni ellu viidud määruse (EÜ) nr 906/2009 hindamise käigus kogunud teavet ja andmeid, mis näitavad piisava kindlusega, et määruse (EÜ) nr 906/2009 nõuetele vastavad konsortsiumid vastavad jätkuvalt Euroopa Liidu toimimise lepingu artikli 101 lõike 3 kõigile neljale tingimusele. Praegustes ja eeldatavates turutingimustes vähendavad konsortsiumid kulusid mastaabisäästu, teenuste ratsionaliseerimise ja laevade parema kasutamise teel. Määruse (EÜ) nr 906/2009 tingimustele vastavate konsortsiumikokkulepete puhul saavad tarbijad eeldatavasti õiglase osa neist kuluvähendustest tänu sama konsortsiumi liikmete konkurentsile (konsortsiumisisene konkurents), mida täiendab 30 % turuosa künnis, millega tagatakse, et säilib piisav konkurents väljastpoolt iga konsortsiumi (konsortsiumiväline konkurents). Määruse (EÜ) nr 906/2009 tingimustele vastavad konsortsiumikokkulepped on nende säästude saavutamiseks hädavajalikud. Konteinerlaevade ettevõtjate puhul ei ole ühtegi muud vähem piiravat koostöö vormi, mis annaks samad eelised. Määruse (EÜ) nr 906/2009 tingimustele vastavad konsortsiumikokkulepped ei anna nii konsortsiumisisese kui ka -välise konkurentsi tõttu osalistele võimalust kõrvaldada konkurentsi märkimisväärse osa liinilaevandusteenuste puhul nende vastavatel turgudel. Seetõttu on jätkuvalt põhjendatud konsortsiumide grupierand, mis lihtsustab ka asjaomaste konsortsiumide moodustamist.
                  
               
                     (3)
                  
                  
                     Määruse (EÜ) nr 906/2009 kohaldamisala ja sisu väljatöötamisel aluseks olnud tingimused on muutunud piisavalt vähe, et määruse kohaldamist pikendada.
                  
               
                     (4)
                  
                  
                     Selleks et komisjon saaks võtta arvesse turutingimuste võimalikke muutusi ja kooskõlas komisjoni volitustega määruse (EÜ) nr 246/2009 artikli 2 lõigete 1 ja 2 kohaselt, tuleks määruse (EÜ) nr 906/2009 kohaldamisaega pikendada nelja aasta võrra.
                  
               
                     (5)
                  
                  
                     Seepärast tuleks määrust (EÜ) nr 906/2009 vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 906/2009 artikli 7 teine lause asendatakse järgmisega:
            „Seda kohaldatakse kuni 25. aprillini 2024.“
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. märts 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 79, 25.3.2009, lk 1. Alates 1. detsembrist 2009 on EÜ asutamislepingu artiklid 81 ja 82 nimetatud vastavalt ümber Euroopa Liidu toimimise lepingu artikliteks 101 ja 102.
         
            (2)  Komisjoni 28. septembri 2009. aasta määrus (EÜ) nr 906/2009 asutamislepingu artikli 81 lõike 3 kohaldamise kohta liinilaevandusettevõtjate teatavat liiki kokkulepete, otsuste ja kooskõlastatud tegevuse suhtes (konsortsiumid) (ELT L 256, 29.9.2009, lk 31).